Document ID: 32006R0830

KOMISIJAS REGULA (EK) Nr. 830/2006
(2006. gada 2. jūnijs),
ar kuru groza Regulu (EK) Nr. 1342/2003 attiecībā uz labības un rīsu ievešanu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1784/2003 par labības tirgus kopīgo organizāciju (1), un jo īpaši tās 24. panta otro daļu,
ņemot vērā Padomes 2003. gada 29. septembra Regulu (EK) Nr. 1785/2003 par rīsu tirgus kopīgo organizāciju (2), un jo īpaši tās 25. panta 2. punktu,
tā kā:
(1)
Ar Padomes Regulu (EK) Nr. 2007/2000 (3) tika ieviesti ārkārtējie tirdzniecības pasākumi tām valstīm un teritorijām, kas piedalās Eiropas Savienības stabilizācijas un asociācijas procesā vai ir ar to saistītas, un atļauta labības un rīsu, kuru izcelsme ir Albānija, Bosnija un Hercegovina, kā arī Melnkalnes, Serbijas vai Kosovas muitas teritorijas, ievešana Kopienā bez kvantitatīviem ierobežojumiem un atbrīvojot no muitas nodokļa.
(2)
Komisijas 2003. gada 28. jūlija Regulas (EK) Nr. 1342/2003 16. pantā, kurā ir īpaši, sīki izstrādāti noteikumi attiecībā uz labības un rīsu ievešanas un izvešanas atļaujām (4), paredzēts, ka dalībvalsts Komisijai paziņo par ievešanas un izvešanas atļauju pieprasījumiem. Šajos paziņojumos attiecībā uz labību, izņemot mīkstos kviešus, norāde par izcelsmi nav prasīta.
(3)
Lai nodrošinātu ievestās labības un rīsu ciešu izsekojamību, dalībvalstīm ir jāpaziņo produktu izcelsme, kā norādīts labības un rīsu ievešanas atļaujās.
(4)
Attiecīgi jāgroza Regula (EK) Nr. 1342/2003.
(5)
Šajā regulā paredzētie pasākumi ir saskaņā ar Labības pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1342/2003 16. panta 2. punktu aizstāj ar šādu:
“2. Dalībvalstis attiecībā uz izdotajām ievešanas atļaujām katru dienu nosūta ziņojumu par atļaujās ietvertajiem daudzumiem, sadalot tos pēc izcelsmes un pa produktu kodiem un attiecībā uz mīkstajiem kviešiem - pa kvalitātes kategorijām. Izcelsmi norāda arī paziņojumos par rīsu ievešanas atļaujām.”
2. pants
Šī regula stājas spēkā 2006. gada 1. jūlijā.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 2. jūnijā

Labels: 3
17